Vi hyller norsk kaffekultur

Pressemelding 27.9.2016

**På den internasjonale kaffedagen 1. oktober spanderer norsk kaffebransje nybrygget kaffe på kaffeglade nordmenn. Da skal norsk kaffekultur hylles på Aker Brygge i Oslo.**

– Norske kaffebrennerier har servert kaffe på store idrettsarrangementer tidligere, fra OL på Lillehammer til VM på SKI. Under «NM i Slappa» inviterer vi til et gedigent kaffeselskap hvor vi serverer vi nybrygget kaffe til kaffetørste gjester. Og kanskje vi slår Guinness-rekorden «Verdens største kaffeselskap».

Det blir traktet på store traktere og små traktere, vi har espressostasjoner og håndbrygget kaffe. For å skape den rette stemningen vil det også bli brent kaffe på Bryggetorget. Store og små kaffehus vil delta, og det blir servert kaffe fra mange ulike land og regioner.

**Unik kaffekultur**

– Nordmenn elsker kaffe og drikker den sort. Kvaliteten er høy og i Norge er det lett å få tak i virkelig god kaffe. Når vi spanderer kaffe på folket skal den være nybrygget og tilberedt på skikkelig utstyr. Det skal dufte av nybrygget kaffe over hele Bryggetorget, sier Lynes.

Kaffe er vår viktigste sosiale drikk, og en dag uten kaffe er utenkelig for alle de 2,8 millioner nordmenn som drikker kaffe hver dag. Totalt drikker hver nordmann årlig 160 liter kaffe, noe som er nest mest i verden, bare slått av Finland.

**Unik rekord**

I august 2009 samlet det seg 8.162 kaffedrikkende mennesker på Jugend i Köln i Tyskland. Dette er registrert som det største kaffeselskapet i verden, ifølge Guinness World Records.  Her ble det imidlertid servert ferdigprodusert iskaffe i bokser.

— Det unike med vårt arrangement er at vi skal brygge kaffe på stedet og servere umiddelbart. Det er mer krevende men mye mer morsomt enn å dele ut «kaffe på boks», sier Lynes.

**NM i Slappa**

Et annet innslag på Aker Brygge er NM i Slappa. Dette er en hyllest til kaffepausen og arrangeres for tiende gang. Her søker vi avslappede personer i alle aldre. Oppmøte samt inntak av valgfri kaffe er eneste krav for deltakelse. Den som oppnår lavest gjennomsnittlig puls i løpet av 5 minutter får trofeet ”Den forgyllede kaffetrakter” og ett års gratis forbruk av kaffe. Det vil i tillegg bli trukket ulike kaffepremier til de som møter opp.

**Praktiske opplysninger**

Tid Lørdag 1. oktober 12.00-17.00.

Sted Bryggetorget, Aker Brygge

Arrangør Norsk Kaffeinformasjon

Kontaktpersoner Bjørn Grydeland Marit Lynes

 mail: bjorn@kaffe.no mail: marit@kaffe.no

 mobil: 90 50 61 20 mobil: 48 04 08 62

*Norsk Kaffeinformasjon er et opplysningskontor for kaffe. Vårt formål er å arbeide for et høyest mulig kvalitetsnivå på kaffe i Norge i alle ledd, både på den ferdig brente råvaren vi kjøper i butikken, og på det ferdige brygget i kaffekoppen i hjem og på utesteder. Norsk Kaffeinformasjon er samtidig den norske fellesorganisasjonen for alle som arbeider med kaffe og kafferelaterte virksomheter. Kontoret fremmer kaffe som kvalitetsprodukt og er næringens nøytrale faginstans. Informasjonskontoret ble opprettet i 1962.*